钦定古今图书集成/明伦汇编/氏族典/第242卷 > 张宏
## 钦定古今图书集成/明伦汇编/氏族典/第242卷 > 张宏

按《宋史张宏传》：“宏字巨卿，青州益都人。高祖茂昭，唐
益定节度使。曾祖元，易州刺史。祖持，蒲城令。父峭，平
利令。宏太平兴国二年举进士，为将作监丞，通判宣
州，改太子中允、直史馆，迁著作郎，历左拾遗。六年，出
为峡路转运副使，就加左补阙。会省副使知遂州，以
勤干闻。入为度支员外郎。雍熙中，改主客郎中、史馆”
修撰，充枢密直学士，拜枢密副使。端拱初，改工部侍
郎，再为枢密副使。淳化二年，以吏部侍郎罢，俄判吏
部。至道初，出知潞州。真宗即位，加工部尚书。咸平初，
还朝，知审官院、通进银台封駮司。二年，知登闻鼓院。
四年，卒。录其子可久大理评事，可道太祝，可度奉礼
郎。宏循谨守位，不求赫赫之誉，历践通显，未尝败事。
可久至虞部员外郎。可道国子博士。可度太子中舍。